O‘zbekiston TIV xususiy bandlik agentliklari tomonidan Latviya va Litvaga yuborilgan vatandoshlar ishi bo‘yicha bayonot berdi

Internetda xususiy bandlik agentliklari tomonidan Latviya va Litvaga yuborilgan va qiyin vaziyatga tushib qolgan O‘zbekiston fuqarolarining videomurojaati tarqalgan edi.

Shu munosabat bilan O‘zbekistonning Latviyadagi elchixonasi mazkur vaziyat nazoratda ekanligini ma’lum qildi. Bu haqda O‘zbekiston Tashqi ishlar vazirligi matbuot xizmati ma’lum qildi.
Xabar berishlaricha, hozirda O‘zbekiston Bandlik va mehnat munosabatlari vazirligi huzuridagi Tashqi mehnat migratsiyasi agentligi bilan muammoning yechimi ustida ish olib borilmoqda.
TIV Konsullik-huquqiy departamentining eslatishicha, Latviya, Litva, Estoniya, Finlyandiya va Norvegiya hududida bo‘lib turgan o‘zbekistonliklar zarur vaziyatlarda O‘zbekistonning Rigadagi elchixonasiga murojaat qilishlari mumkin (telefon: +371 67-32-24-24, +371 67-32-23-46).